Nossas alps, lur nums

Da Daniel de Roulet

Cura che nus, in di da bell'aura, tschentads sisum il Giura, admirain las Alps, discurran quellas cun nus en plirs linguatgs.
A nossa dretga, discurran nossas muntognas franzos. Malgrà quai che la translaziun lascha
supponer, nun èn las Dents du Midi (3257 meters sur mar) il Mittagshorn (3892), ils Diablerets (3210) nun èn la Diavolezza (2973), la Dent Blanche (4357) nun è il Weisshorn (4505).
A nossa sanestra discurran nossas muntognas tudestg. Translatond lur nums, chapin nus tge ch'ellas ans zuppentan. Uschia è il Mönch (4107) sper la Jungfrau (4158) il Muntg che guarda la Giuvintschella. Il Faulhorn (2681) è il Pultrun, e Vrenelisgärtli (2904) è il Curtin da Vreneli. En quest cas nun è Vreneli noss marenghin da ventg francs, ma ina matta niva e ses curtin, in triangul nair cun piz engiu, n'è nagut main che ses sex.
Anc pli a dretga nun è la Pizza Naira (2870) in product d'ina pizzaria, ma l’equivalent da la Pointe Noire. En dialect tessinais designescha la Cima dal Cantun (3354) la pli auta muntogna dal chantun.
Al cunfin da las linguas sa prestan tschertas muntognas in num dubel. Uschia sa chatta sur Zermatt il Matterhorn (4477) che, vis si da l'Italia, sa chatta sur Cervinia. Ils Latins al numnan damai il Cervino, le Cervin.

Sche l'ina da questas linguas vegniss a sparir, restassan las muntognas, ma ellas na discurrissan betg pli.

Translaziun: Dumenic Andry